b'\n_START_ARTICLE_\nB\xc5\xablio algebra\n_START_PARAGRAPH_\nMatematikoje bei informatikoje B\xc5\xablio algebra (arba Logikos algebra) \xe2\x80\x93 sritis, tirianti loginius kintamuosius bei funkcijas. Login\xc4\x97s algebros svarbiausias taikymas \xe2\x80\x93 elektronin\xc4\x97se schemose.\n_START_SECTION_\nIstorija\n_START_PARAGRAPH_\nB\xc5\xablio algebra pavadinta angl\xc5\xb3 matematiko D\xc5\xbeord\xc5\xbeo B\xc5\xablio (1815-1864 m.) vardu, nes jis pirmasis j\xc4\x85 apibr\xc4\x97\xc5\xbe\xc4\x97 kaip login\xc4\x97s sistemos dal\xc4\xaf, bandant panaudoti algebrines technikas loginiams skai\xc4\x8diavimams.\n_START_SECTION_\nB\xc5\xablio algebra matematikoje\n_START_PARAGRAPH_\nMatematikoje B\xc5\xablio algebra apibr\xc4\x97\xc5\xbeiama kaip algebra (B, *, +, \xc2\xac, 0, 1), kuri\xc4\x85 sudaro aib\xc4\x97 B, turinti ma\xc5\xbeiausiai 2 elementus (0, 1), kurioje apibr\xc4\x97\xc5\xbetos tokios 3 operacijos: IR operacija (konjunkcija, login\xc4\x97 daugyba), ARBA operacija (disjunkcija, login\xc4\x97 sud\xc4\x97tis), NE operacija (inversija, neigimas)._NEWLINE_\xc5\xa0iandien B\xc5\xablio algebra turi daugyb\xc4\x99 pritaikym\xc5\xb3 elektronin\xc4\x97se schemose. Pirm\xc4\x85 kart\xc4\x85 Klodas \xc5\xa0enonas j\xc4\x85 pritaik\xc4\x97 XX am\xc5\xbeiuje komutatoriuose.\n_START_SECTION_\nLoginiai kintamieji\n_START_PARAGRAPH_\nLoginiai kintamieji (dar vadinami binariniais) gali tur\xc4\x97ti tik dvi reik\xc5\xa1mes \xe2\x80\x93 1 (taip) ir 0 (ne). Su jais galima atlikti logines operacijas._NEWLINE_Elementarios login\xc4\x97s operacijos su vienu, dviem loginiais kintamaisiais yra vadinamos unarin\xc4\x97mis (vieno kintamojo) ar binarin\xc4\x97mis (dviej\xc5\xb3 kintam\xc5\xb3j\xc5\xb3) login\xc4\x97mis operacijomis._NEWLINE_Login\xc4\x97 operacija paprastai u\xc5\xbera\xc5\xa1oma formule arba jai sudaroma funkcijos b\xc5\xabvio (teisingumo) lentel\xc4\x97.'